Lionel Messin ura

Lionel Messi on argentiinalainen jalkapalloilija, joka edustaa yhdysvaltalaista Inter Miamia ja Argentiinan A-maajoukkuetta. Hän aloitti ammattilaisuransa vuonna 2004 FC Barcelonassa ja voitti vuoteen 2021 mennessä lukuisia mestaruuksia, kuten kymmenen kertaa Espanjan pääsarjamestaruuden ja neljästi Mestarien liigan. Hän teki joukkueessa kaikkien aikojen yhden seuran ennätyksen 672 maalia. Hän liittyi Paris Saint-Germainiin vuonna 2021 ja voitti kahden vuoden aikana kahdesti Ranskan pääsarjamestaruuden ja kerran Ranskan supercupin. Inter Miamin kanssa hän on voittanut MLS Cupin, Leagues Cupin ja MLS Supporters’ Shieldin.

Messi edusti ensin Argentiinan alle 20-vuotiaiden maajoukkuetta, jonka kanssa hän voitti alle 20-vuotiaiden MM-kilpailut 2005. Hän liittyi Argentiinan A-maajoukkueeseen vuonna 2005 ja oli mukana voittamassa olympiakultaa 2008. Hän on voittanut joukkueen kanssa myös MM-kultaa 2022 sekä Copa Américan vuosina 2021 ja 2024. Hän on kaikkien aikojen eniten maajoukkuemaaleja tehnyt argentiinalainen.

## Seurajoukkueura
### FC Barcelona
#### Ensimmäinen ammattilaissopimus (2004–2006)
Messi pelasi vuonna 2003 Barcelonan B-juniorijoukkueessa, josta ensimmäisen ottelunsa edustusjoukkueessa myöhemmin 16. marraskuuta vierasottelussa Portoa vastaan 2–0 tappiolla. Hänet otettiin kolmantena vaihtopelaajana kentälle 74. peliminuutilla, sillä Barcelona joutui peluuttamaan juniorijoukkuetta vakiokokoonpanoon vajauksen vuoksi. Hän teki peliminuuttiensa aikana kaksi maalipaikkaa joukkueelleen, ja hänestä tuli historian kolmanneksi nuorin edustusjoukkuessa pelannut pelaaja Paulino Alcántaran ja Haruna Babangidan jälkeen.

Messi edusti kaudella 2003–2004 ammattilaisjoukkueen lisäksi A-junioreita, kolmossarjatason C-joukkuetta ja kakkossarjan B-joukkuetta. Hän oli ensin mainitussa jouluun asti, kunnes siirtyi vuoden lopulla vahvistamaan C-joukkuetta sen heikon menestyksen vuoksi. Menestyksen jälkeen hän pelasi B-joukkueessa maaliskuussa 2004, ja joukkueen valmentajan Pere Gratacósin mukaan Messille piti tehdä erillinen harjoitusohjelma, sillä hän joutui pelaamaan paljon isompia, vahvempia ja kokeneempia pelaajia vastaan. Hän pelasi viidessä ottelussa, kunnes hänet siirrettiin takaisin B-junioreihin. Messi solmi välissä myös edustusjoukkueen kanssa sopimuksen aiemmin helmikuussa seuran johdon eriäviästä mielipiteistä huolimatta.

Messi aloitti ammattilaisten sarjakauden 2005–2006 vain satunnaisilla otteluilla, koska hän oli Argentiinan kansalaisuudeltaan Euroopan unionin ulkopuolinen. Espanjan jalkapalloliitto oli muuttanut yleissääntöjään, joka nosti EU:n ulkopuolisten pelaajien määrää joukkueessa. Aiemman säännön mukaan joukkueessa sai pelata enintään kolme tällaista pelaajaa, ja Barcelonassa nämä olivat Ronaldinho, Samuel Eto’o ja Rafael Márquez. Sääntö täytyi kuitenkin ensin hyväksyttää jalkapalloliigan elimissä ja ratifioida kansallisessa urheiluvaltuustossa. Sääntöehdotus sai kritiikkiä muilta joukkueilta, sillä näiden mukaan sääntö oli tarkoitettu vain Messiä varten. Messi teki ensimmäisen sarjamaalinsa toukokuussa 2005.

Messi oli siirtyä Barcelonasta sellaiseen seuraan, jossa EU:n ulkopuolisia pelaajia olisi alle kolme, mutta ehdotus hylättiin heti. Barcelona päätyi uusimaan Messin B-joukkueen lisenssin 31. elokuuta. Noin kahden viikon kuluttua Messin ammattilaissopimus uusittiin. Sopimus sitoi hänet Barcelonaan yhdeksäksi vuodeksi, ja hänen ulosostosummansa nousi 150&nbsp;miljoonaan euroon. Ylivoimainen enemmistö LFP:n jäsenistä äänesti Espanjan jalkapalloliiton sääntöehdotusta vastaan, joten hän ei saanut pelata Espanjan pääsarjassa. Euroopan jalkapalloliitto antoi hänen kuitenkin pelata Mestarien liigassa. Messi hankki samoihin aikoihin Espanjan ja Argentiinan kaksoiskansalaisuutta. Espanjan jalkapalloliitto antoi lopulta hänen pelata Barcelonassa espanjalaisstatuksella. 

Kansalaisuus- ja lisenssiongelmat olivat kuitenkin vahvasti läsnä seuraavalle vuodelle. Hän pelasi marraskuussa 2005 ensimmäisen El Clásico -ottelunsa Estadio Santiago Bernabéulla. Alle kuukauden kuluttua hän sai Camp Noulla Golden Boy -palkinnon. Hän loukkaantui maaliskuussa 2006 ottelussa Camp Noulla, eikä sen vuoksi osallistunut Mestarien liigan voittoon. Messi pelasi sarjakaudella lopulta 17 ottelua ja teki kuusi maalia. Mestarien liigassa hän pelasi kuusi ottelua ja teki yhden maalin.

#### Barcelonan ensimmäinen hattutemppu Real Madridia vastaan kahteen vuosikymmeneen (2006–2008)
Messi teki sarjakauden 2006–2007 ensimmäisen maalinsa elokuussa Celta Vigoa vastaan. Hän loukkaantui marraskuussa, kun hänen vasemman jalkansa jalkapöydästä murtui luu. Hän tarvitsi leikkausta ja pelasi seuraavan kerran helmikuussa. Barcelona tuli lopulta Real Madridin kanssa sarjassa toiseksi saatuaan niin ikään 76 pistettä. Barcelona tuli sarjankauden ja seurajoukkueiden MM-kilpailujen kauden toiseksi. Messi pelasi kaudella 26 sarjaottelua ja teki niissä 14 maalia. Hän loukkaantui marraskuussa 2006 Real Zaragozaa vastaan ja palasi pelaamaan muutaman kuukauden kuluttua. Hän teki kaudella hattutempun Real Madridia vastaan ensimmäisenä Barcelona-pelaajana kahteen vuosikymmeneen. Messi pelasi kaudella kaikki kilpailut mukaan luettuina 36 ottelua, joissa hän teki 17 maalia ja antoi kolme maalisyöttöä.

Messi aloitti kauden 2007–2008 tehden maalin Mestarien liigassa Olympique Lyonnaisia vastaan. Hän teki seuraavaksi kaksi sarjamaalia Sevillaa vastaan. Hän loukkasi reisilihaksensa joulukuussa ja oli poissa otteluista loppuvuoden. Messi tuli Fifan vuoden pelaajan äänestyksessä toiseksi Kakán jälkeen, ja Ronaldo jäi kolmanneksi.

Messi palasi loukkaannuttuaan kentille 14. tammikuuta ja teki helmikuussa kaksi maalia Mestarien liigan neljännesvälierissä Celticiä vastaan. Messi loukkaantui kaudella toisen kerran maaliskuussa ja oli poissa pelikentiltä noin kuukauden ajan, menettäen Barcelonalle ja Argentiinan maajoukkueelle yhteensä yhdeksän ottelua. Barcelona tuli sarjassa lopulta kolmanneksi voitti 19 ottelua ja hävisi yhdeksän. Messi pelasi sarjassa 28 ottelua ja teki kymmenen maalia. Mestarien liigassa hän taas pelasi yhdeksän ottelua ja teki kuusi maalia, joka oli toiseksi eniten Ronaldon jälkeen. Joukkueen uudeksi valmentajaksi valittiin kesällä 2008 Pep Guardiola.

#### Ensimmäinen Kultainen pallo (2008–2010)

Barcelona voitti sarjakauden 2008–2009 ylivoimaisesti voitettuaan 27 ottelua ja hävittyään viisi. Messi teki 23 ja syötti 13 maalia pelaamissaan 31 ottelussa. Barcelona voitti myös Mestarien liigan 2–0 Manchester Unitedia vastaan, ja Messi oli turnauksen paras maalintekijä yhdeksällä maalillaan. Joukkue voitti kaudella myös Copa del Reyn finaalissa 4–1 Athletic Bilbaota vastaan. Messi tuli vuoden 2008 maailman parhaalle pelaajalle myönnettävän Kultaisen pallon äänestyksessä toiseksi Cristiano Ronaldon jälkeen saatuaan 281 pistettä, kun Ronaldo sai 446.

Messi voitti sarjan myös kaudella 2009–2010 ja teki 34 maalia, mikä sivusi brasilialaisen Ronaldon nimissä ollutta Barcelonan yhden kauden ennätystä ja toi Messille uransa ensimmäisen Kultaisen kengän palkinnon. Hänestä tuli kaudella Barcelonan historian nuorin yli sata sarjamaalia tehnyt pelaaja. Joukkue voitti kaudella myös Espanjan supercupin Athletic Bilbaota vastaan, ja Messi teki kaksi maalia. Barcelona putosi Mestarien liigan semifinaalissa Inter Milanoa vastaan. Messi oli turnauksen paras maalintekijä kahdeksalla maalillaan, jotka hän teki 11 ottelussa.

Hän sai ensimmäisen Kultaisen pallonsa vuodelta 2009 historian nuorimpana voittajana. Hän oli myös ensimmäinen sen vastaanottanut argentiinalainen, mutta Messin mukaan Maradona olisi voittanut sen urallaan useammin kuin kerran. Hän sai ylivoimaiset 473 pistettä 480 mahdollisesta, kun toisena tullut Ronaldo sai 233 pistettä. Lisäksi Messi voitti Fifan vuoden pelaajan palkinnon.

#### Espanjan sarjan kausiennätys ja maalipörssejä (2010–2011)
Barcelona aloitti kauden 2010–2011 voittaen Espanjan supercupin Sevillaa vastaan, ja Messi oli turnauksen ainoa kolme maalia tehnyt pelaaja. Messi aloitti sarjakauden tehden Barcelonan avausmaalin. Hän oli syyskuussa viikon perran pois loukkaantumisen vuoksi, minkä takia hän menetti kaksi Barcelona-ottelua. Messi teki 60 maalia vuonna 2010 ja voitti tammikuussa 2011 toisen perättäisen Kultaisen pallonsa Xavia ja Iniestaa vastaan.

Barcelona voitti lopulta sarjamestaruuden 96 pisteellään, ja Messi teki 31 maalia pelaamissaan 33 ottelussa, minkä seurauksena hän jäi maalipörssissä toiseksi 40 maalia tehneen Ronaldon jälkeen. Joukkue voitti myös Mestarien liigan Manchester Unitedia vastaan. Messi teki ottelussa yhden maalin, ja hän oli lisäksi kolmannen kerran peräkkäin turnauksen paras maalintekijä tehtyään 12 maalia 13 ottelussa. Tulos oli myös kaikkien aikojen yhden kauden ennätys Ruud van Nistelrooyn kauden 2002–2003 tuloksen jälkeen. Hän oli tehnyt Mestarien liigassa uransa aikana yhteensä 39 maalia 59 ottelussa. Hän teki kaudella 2010–2011 kaikkiaan 53 maalia pelaamissaan 54 ottelussa. Hänet valittiin ensimmäistä kertaa Uefan Euroopan parhaaksi pelaajaksi ylivoimaisessa äänienemmistöllä Xavia ja Ronaldoa vastaan.

#### Nousu Barcelonan maalikuninkaaksi sekä kausiennätykset (2011–2012)
Barcelona voitti kauden 2011–2012 alussa Espanjan supercupin Real Madridia vastaan, ja Messi oli kolmella maalillaan turnauksen paras maalintekijä. Sarjassa Barcelona jäi toiseksi 91 pisteellään, kun voittanut joukkue Real Madrid sai 100 pistettä. Messi oli turnauksen paras maalintekijä tehtyään 50 maalia 37 ottelussa, mikä on Espanjan sarjan kaikkien aikojen ennätys yhden kauden aikana. Mestarien liigassa joukkue hävisi semifinaalissa Chelsealle. Messi oli siitä huolimatta myös Mestarien liigan paras maalintekijä tehtyään 14 maalia 11 ottelussa. Barcelona voitti kaudella Copa del Reyn finaalissa 3–0 Athletic Bilbaota vastaan, ja Messi teki ottelussa yhden maalin.

Messi rikkoi maaliskuussa 2012 seurajoukkueensa virallisten otteluiden maaliennätyksen nostaen maalisaldonsa hattutempulla 234 maaliin 314 ottelussa. Hänestä tuli myös kaikkien aikojen ensimmäinen pelaaja, joka on tehnyt viisi maalia yhden Mestarien liigan ottelun aikana. Messi teki kaudella lisäksi kaikkien aikojen kausiennätykset 73 maalia seurajoukkueessa ja 82 maalia seura- ja maajoukkueessa. Hän voitti myös kolmannen perättäisen Kultaisen pallonsa vuodelta 2011, eikä kukaan ei ollut kyennyt vastaavaan yhtä nuorena.

#### 91 maalin kalenterivuosiennätys ja loukkaantumisia (2012–2013)
Messi aloitti kauden 2012–2013 vierasottelutappiolla Copa del Reyssä Real Madridille. Barcelona voitti sarjakauden saatuaan täydet sata pistettä, kun se voitti 32 ottelua ja hävisi kaksi. Messi oli sarjan ylivoimaisesti paras maalintekijä tehtyään 46 ja syötettyään 13 maalia pelaamissaan 32 ottelussa. Hän oli ensimmäinen, joka teki peräkkäin jokaista 19 liigajoukkuetta vastaan maalin, minkä lisäksi hänestä tuli sarjan nuorin 200 maalia tehnyt pelaaja. 

Kausi päättyi kuitenkin ennenaikaisesti loukkaantumiseen toukokuussa 2013 ottelussa Atlético Madridia vastaan. Messi poistui kentältä 67. minuutilla, kun jo aiemmin todettu jalkavamma uusiutui. Hän oli loukkaantunut Paris Saint-Germainia vastaan huhtikuun alussa ja joutui olemaan muutaman ottelun pois sekä pelaamaan joitakin otteluita puolikuntoisena. Messin ennätyksellinen 21 peräkkäisen sarjaottelun maaliputki päättyi. Mestarien liigassa Barcelona putosi semifinaalissa Bayern Münchenille. ja Messi oli jaetulla kolmanneksi paras maalintekijä tehtyään kahdeksan maalia 11 ottelussa. Espanjan supercupissa Barcelona hävisi Real Madridille, ja Messi sai Ronaldon ohella maalipörssin.

Messi ohitti joulukuussa 2012 Gerd Müllerin yhden kalenterivuoden maaliennätyksen tehtyään 86. maalinsa ottelussa Real Betisiä vastaan. Kaikkiaan hän teki vuoden aikana 91 maalia, mikä on kaikkien aikojen maaliennätys yhden kalenterivuoden ajalta. Messi teki maaleista 80 vasemmalla ja kahdeksan oikealla jalalla sekä kolme puskemalla. Hänestä tuli tammikuussa 2013 ensimmäinen Kultaisen pallon saanut pelaaja neljästi. Hän solmi helmikuussa 2013 Barcelonan kanssa jatkosopimuksen, joka päättyisi kesäkuussa 2018. Messi teki kaudella Barcelonassa kokonaisuudessaan 60 maalia, joka oli 40,5&nbsp;prosenttia koko joukkueen maalisaldosta. Hän teki ennätykselliset 24 vierasmaalia ja maalin viidessätoista vieraspelissä.

#### Loukkaantumisten kausi ja nousu maailman kovapalkkaisimmaksi jalkapalloilijaksi (2013–2014)
Messi aloitti sarjakauden 2013–2014 tehden kaksi maalia 7–0 voitossa Levantea vastaan. Hän kärsi alkukaudesta lihasvammoista ja joutui marraskuussa viikkojen pelitauolle reisilihaksen repämän vuoksi. Hän pelasi pelaamaan 6. tammikuuta Copa del Reyn ottelussa Getafea vastaan, jossa hän teki kaksi maalia. Messi teki Mestarien liigan lohkovaiheessa turnauksen neljännen hattutemppunsa Ajaxia vastaan. Barcelona putosi turnauksessa lopulta kaksiosaisen puolivälierän toisessa osaottelussa Atlético Madridia vastaan, ja Messi oli kahdeksalla maalillaan turnauksen kolmanneksi paras maalintekijä jaetulla Diego Costan kanssa.

Messi jäi neljän vuoden putken jälkeen Kultaisen pallon äänestyksessä toiselle sijalle vuonna 2013. Messi teki Copa del Reyn semifinaalissa maalin Real Sociedadia vastaan, mutta joukkue hävisi finaalissa Real Madridille. Barcelona jäi lopulta liigassa toiseksi jaetulla Real Madridin kanssa samoilla 87 pisteen tuloksilla, kun voittanut joukkue Atlético Madrid sai 90 pistettä. Messi oli turnauksen toiseksi paras maalintekijä Ronaldon jälkeen, kun hän teki pelaamissaan 31 ottelussa 28 ja alusti 11 maalia. Messi solmi toukokuussa 2014 Barcelonan kanssa jälleen jatkosopimuksen, jonka oli tarkoitus kestää vuoteen 2019 asti. Messin vuosipalkka nousi 20 miljoonaan euroon, mikä teki hänestä maailman kovapalkkaisimman jalkapalloilijan.

#### Nousu Espanjan sarjahistorian parhaaksi maalintekijäksi ja 400 Barcelona-maalia (2014–2015)

Barcelonan uudeksi valmentajaksi saapui kaudelle 2014–2015 Luis Enrique kahden kauden sopimuksella. Joukkueeseessa pelasi Messin lisäksi jo Neymar, ja kaksikko sai täydennystä Luis Suárezista, minkä seurauksena hyökkäyskolmikko sai nimen ”MSN”. 

Messi teki sarjakauden ensimmäiset maalinsa 24. elokuuta ottelussa Elcheä vastaan. Hän teki 27. syyskuuta pelatussa ottelussa Granadaa vastaan uransa 400. maalin. Kauden ensimmäisen hattutemppunsa hän taas teki 22. marraskuuta 5–1 voitossa Sevillaa vastaan. Samaisessa ottelussa hän nousi Espanjan sarjahistorian parhaaksi maalintekijäksi 252. maalillaan. Messi jäi Ronaldolle toistamiseen peräkkäin Kultaisen pallon -valinnassa. Hän sai 15,76 prosenttiä äänistä, kun Ronaldo sai 37,66 prosenttia.

Messistä tuli helmikuussa 2015 lisäksi sarjahistorian paras syöttäjä. Hänestä tuli myös historian nuorin 300 sarjaottelua Barcelonassa pelannut pelaaja. El Clásicossa hänestä tuli eniten maalisyöttöjä antanut pelaaja turnauksen historiassa. Barcelona voitti lopulta sarjan, ja Messi oli Cristiano Ronaldon jälkeen toiseksi paras maalintekijä tehtyään niitä 43 kappaletta 38 ottelussa. Lisäksi hän antoi 21 maalisyöttöä. Joukkue voitti myös Mestarien liigan 3–1 Juventusta vastaan, ja Messi oli kymmenellä maalillaan jaetulla turnauksen paras maalintekijä Ronaldon ja Neymarin kanssa. Huhtikuussa Valenciaa vastaan hän teki Barcelona-uransa 400. maalin. Niistä 278 oli tehty Espanjan pääsarjassa, 75 Mestarien liigassa, 32 Copa del Reyssä, kymmenen Espanjan supercupissa, yksi UEFA Super Cupissa ja neljä seurajoukkueiden maailmanmestaruuskilpailuissa. Barcelona voitti myös Copa del Reyn, ja Messi teki viisi maalia kuudessa ottelussa. MSN teki kaudella yhteensä 122 maalia. Messi valittiin toistamiseen Uefan Euroopan parhaaksi pelaajaksi Ronaldoa ja joukkuetoveriaan Suárezia vastaan.

#### Viides Kultainen pallo ja uran 500. maali (2015–2016)
Messi teki sarjakauden 2015–2016 ensimmäisen maalinsa syyskuussa Atlético Madridia vastaan. Hän loukkaantui syyskuussa 2015 ja oli tauolla polvivamman takia lähes kahden kuukauden ajan. Barcelona voitti sarjan yhden pisteen erolla Real Madridia vastaan, ja Messi teki pelaamissaan 33 ottelussa 26 maalia ja syötti 16. Mestarien liigassa Barcelona putosi puolivälierissä Atlético Madridia vastaan, ja Messin maalimäärä jäi kuuteen seitsemästä ottelusta. Messi pelasi turnauksessa viidessä ottelussa, joissa hän teki niin ikään viisi maalia ja antoi kuusi maalisyöttöä. Messi voitti myös kolmannet seurajoukkueiden MM-kilpailunsa 3–0 River Platea vastaan. Joukkue voitti lisäksi Espanjan supercupin 5–4 Sevillaa vastaan. Messi teki ensin mainitussa yhden maalin ja jälkimmäisessä kaksi maalia.

Messi sai tammikuussa 2016 uransa viidennen Kultaisen pallon edeltävältä vuodelta. Hän sai 41&nbsp;prosenttia äänistä, kun toisena tullut Ronaldo sai 27&nbsp;prosenttia. Messi teki helmikuun alussa hattutempun Copa del Reyn semifinaalissa Valenciaa vastaan, kun Barcelona voitti ottelun 7–0. Hän teki myöhemmin saman kuun aikana uransa 300. sarjamaalin Sporting de Gijónia vastaan. Uransa 500. maalin hän taas teki 20. huhtikuuta Deportivo de La Coruñaa vastaan. Maaleista 411 oli tullut tavallisista pelitilanteista sekä 25 vapaa- ja 64 rangaistuspotkuista. Barcelona voitti kaudella jälleen Copa del Reyn 2–0 Sevillaa vastaan. MSN rikkoi edellisen kauden maalituloksensa tehtyään yhteensä 131 maalia.

#### Neljäs Euroopan Kultainen kenkä ja vapaapotkuennätykset (2016–2017)
Barcelona jäi sarjakaudella 2016–2017 toiseksi Real Madridin jälkeen voitettuaan 28 ottelua ja hävittyään neljä. Messi oli tappiosta huolimatta kauden ylivoimaisesti paras maalintekijä tehtyään 37 maalia 34 ottelussa. Lisäksi hän antoi 12 maalisyöttöä. Hän menetti kaudelta neljä sarjapeliä, niistä yhden sairastumisen vuoksi, kaksi loukkaantumisen vuoksi sekä yhden pelikiellon vuoksi. Mestarien liigassa joukkue putosi puolivälierissä Juvenusta vastaan. Messi oli turnauksen toiseksi paras maalintekijä Ronaldon jälkeen tehtyään 11 maalia yhdeksässä ottelussa. Barcelona voitti myös jälleen supercupin, edelliskauden tavoin Sevillaa vastaan. Messi teki toisessa osaottelussa yhden maalin.

Messi jäi vuoden 2016 Kultaisen pallon äänestyksessä toiseksi Ronaldon jälkeen. Ronaldo sai 745 ääntä ja Messi 316. Messi tuli Ronaldon jälkeen toiseksi myös vuoden The Best Fifa Men’s Player -palkinnon äänestyksessä. Hän teki kalenterivuonna yhteensä ennätykselliset 51 maalia, joka oli yhden enemmän kuin seuraavaksi tulleella Zlatan Ibrahimovićilla. 

Messi teki 11. tammikuuta Copa del Reyn neljännesvälieräottelussa Atletic Bilabota vastaan Barcelona-uransa ennätyksellisen 26. vapaapotkumaalinsa, jolla hän tasoitti ennätystä aiemmin pitäneen Ronald Koemanin tasolle. Hän teki seuraavassa sarjaottelussaan Las Palmasia vastaan maalin, minkä myötä hän oli toinen kaikkia sarjajoukkueita vastaan maalin tehnyt pelaaja Raúlin jälkeen. Hän teki 27. vapaapotkumaalinsa 4. helmikuuta 3–0 kotivoitossa Atletic Bilbaota vastaan. Barcelona voitti Copa del Reyn 3–1 Alavésia vastaan, ja Messi teki ottelussa yhden maalin ja syötti toisen. Messi sai kaudelta uransa neljännen Euroopan Kultaisen kengän.

#### Jatkosopimus (2017–2018)
Messi aloitti kauden 2017–2018 tehden tappiollisen kaksiosaisen supercupin ensimmäisessä ottelussa maalin Real Madridia vastaan. Ensimmäiset sarjamaalinsa hän teki 26. elokuuta Alavésia vastaan, minkä lisäksi hän teki heti seuraavassa sarjaottelussa Espanyolia vastaan kauden ensimmäisen hattutemppunsa. Messi teki kaksi maalia Mestarien liigan avausottelussa Juventusta vastaan. Hän nousi lokakuussa 594. pelatulla ottelullaan Barcelonan historian kolmanneksi eniten niitä pelanneiksi pelaajaksi suljettujen ovien takana ottelussa Las Palmasia vastaan. Messi jäi Kultaisen pallon 2017 äänestyksessä perätysten toiseksi Ronaldon jälkeen, kun hän sai 946 pistettä ja Messi 670. Voiton myötä heidän voitettujen palkintojen määränsä tasoittui.

Messi teki 4. maaliskuuta uransa 600. maalin 1–0 voitossa Atlético Madridia vastaan. Hän teki kuun puolenvälin paikkeilla Mestarien liigan 99. ja 100. maalinsa, jolloin hänestä tuli Ronaldon ohella ensimmäinen sata maalia turnauksen historiassa tehnyt pelaaja. Hän saavutti sen Ronaldoa vähemmillä otteluilla, vähemmillä vedoilla ja nuoremmalla iällä. Messi teki kaudella 350. sarjamaalinsa.

Barcelona voitti sarjakauden voitettuaan 28 ottelua ja hävittyään vain yhden. Messi pelasi turnauksessa 36 ottelua, joissa hän antoi 14 maalisyöttöä ja teki itse 34 maalia, minkä seurauksena hän sai maalipörssin. Joukkue voitti myös Copa del Reyn neljättä kertaa putkeen kaadettuaan Sevillan finaalissa 5–0. Messi teki ottelussa yhden maalin. Barcelona ilmoitti marraskuussa 2017 jatkaneensa sopimustaan Messin kanssa kauden 2020–2021 loppuun asti. Mestarien liigassa Barcelona putosi puolivälierissä Romaa vastaan, ja Messi teki kuusi maalia pelaamissaan kymmenessä ottelussa. Messi voitti kaudelta uransa viidennen Euroopan Kultaisen kengän.

#### Historiallinen Kultaisen pallon sijoitus (2018–2019)
Messi nimitettiin joukkueen kapteeniksi kaudelle 2018–2019, kun Andrés Iniesta lähti joukkueesta. Messi voitti elokuussa ensimmäisen mestaruutensa kapteenina, kauden supercupin 2–1 Sevillaa vastaan. Hän aloitti sarjakauden tehden 18. elokuuta kaksi maalia Alavésia vastaan. Niistä toinen oli Barcelonan historian 6000. sarjamaali. Messi teki tasan kuukautta myöhemmin hattutempun PSV Eindhovenia vastaan Barcelonan Mestarien liigan avausottelussa. Hattutemppu oli Messin kahdeksas, josta tuli turnauksen historian ennätys. Hän menetti loka-marraskuussa loukkaantumisen vuoksi kaksi sarjan ja Mestarien liigan ottelua sekä yhden Copa del Reyn ottelun. Hän palasi 11. marraskuuta sarjaottelussa Real Betisiä vastaan, jossa hän teki kaksi maalia. Messi jäi Kultaisen pallon valinnassa historiallisesti kolmen parhaan ulkopuolelle vuodelta 2018, kun hänen lopullinen sijoituksensa oli viides.

Messi teki 13. tammikuuta 2019 ottelussa Eibaria vastaan uransa 400. sarjamaalin, jotka hän sai 435. sarjaottelussa. Hän saavutti virstanpylvään ensimmäisenä vain yhdessä Euroopan kovatasoisimmista sarjoista. Hän teki helmikuun alussa Valenciaa vastaan uransa 50. sarjamaalin rangaistuspotkulta ja oli kolmas saavutuksen tehnyt pelaaja Ronaldon ja Hugo Sánchezin jälkeen. Muutaman päivän kuluttua Barcelona kertoi valmistautuvansa Messin tulevaisuuden lähtöä varten. Myöhemmin saman kuun aikana Messi teki uransa 50. hattutempun Sevillaa vastaan. Viimeisin maali on myös hänen uransa 650. maali, joista 585 oli tullut Barcelonasta ja 65 Argentiinan maajoukkueessa.

Messi voitti ensimmäisen sarjakautensa kapteenina ylivoimaisesti 87 pisteellään, kun toiseksi tulleella Atlético Madridilla oli 76 pistettä. Messi oli niin ikään selvästi paras maalintekijä 36 maalillaan, kun toiseksi tullut Karim Benzema teki 21 maalia. Barcelona putosi Mestarien liigan semifinaalissa Liverpoolia vastaan, mutta Messi oli siitä huolimatta turnauksen paras maalintekijä 12 maalillaan. Messi teki Mestarien liigassa 600. Barcelona-maalinsa, jota pidettiin myös yhtenä kauden hienoimmista maaleista. Barcelona putosi Copa del Reyn finaalissa Valencialle 1–2, ja Messi sekä teki itse että syötti turnauksessa kolme maalia. Messi voitti kaudelta uransa kuudennen ja kolmannen perättäisen Kultaisen kengän.

#### Ennätyksellinen kuudes Kultainen pallo (2019–2020)
Messi kärsi pohjevammasta elokuussa 2019 eikä päässyt osallistumaan Barcelonan Yhdysvaltain matkaan ja siellä pelattaviin ystävyysotteluihin. Hän oli lisäksi syyskuun lopulta lokakuun alkuun poissa yhdestä ottelusta lähentäjälihasten ongelmien vuoksi. 

Messi aloitti sarjakauden 2019–2020 tehden vapaapotkumaalin 4–0 voitossa Sevillaa vastaan myöhemmin lokakuussa. Messi hattutempun viimeinen maali Real Betisiä vastaan edeltävän kauden maaliskuulta oli ehdolla Puskás-palkinnon 2019 voittajaksi. Barcelona jäi sarjan lopullisissa sijoituksissa toiseksi Real Madridin jälkeen viiden pisteen erolla. Messi oli kuitenkin paras maalintekijä tehtyään 33 ottelussa 25 maalia. Mestarien liigassa Barcelona putosi neljännesvälierässä 2–8 Bayern Münchenia vastaan, joka on joukkueen historian suurin tappio 2000-luvulla ja kaikkiaan toiseksi suurin vuoden 1946 jälkeen. Messin turnauksen maalimäärä jäi kolmeen kahdeksasta ottelusta. Espanjan supercupissa Barcelona voitti Atlético Madridin rangaistuspotkukilpailussa lukemin 4–1. Messi pelasi kaudella 700. Barcelona-ottelunsa, joissa hän oli tehnyt 613 maalia ja antanut 237 maalisyöttöä.

Messi voitti vuoden 2019 päätteeksi kuudennen Kultaisen pallonsa ja ohitti viisi palkintoa saaneen Ronaldon. Hän sai yhteensä 686 pistettä, joka oli vain seitsemän enemmän kuin seuraavaksi tulleella alankomaalsitoppari Virgil van Dijkilla.

#### Barcelonan jännitteet ja viimeinen kausi (2020–2021)
Messi ilmoitti elokuussa 2020 haluvansa jättää Barcelonan välittömästi joukkueen sisäisten jännitteiden vuoksi. Hän kertoi, ettei enää osallistu seuran toimintaan ja halusi käyttää sopimuksen purkumahdollisuuden. Syyskuussa hän ilmoitti kuitenkin jatkavansa joukkueessa yhden kauden, sillä Barcelona piti kiinni Messin 700 miljoonan euron ulosottohinnasta. Messillä oli mahdollisuus haastaa Barcelona oikeuteen mutta ei halunnut.

Messi aloitti sarjakauden 2020–2021 syyskuussa 4–0 kotivoitolla Villarrealia vastaan, jossa hän teki rangaistuspotkumaalin 35. peliminuutilla. Barcelona jäi lopullisissa tilastoissa toiseksi jälleen Real Madridin jälkeen. Messi oli kuitenkin turnauksen paras maalintekijä tehtyään 30 maalia 35 ottelussa. Mestarien liigassa joukkue putosi pudotuspeleissä Paris Saint-Germainia vastaan, ja Messi teki viisi maalia kuudessa ottelussa. Messi teki 19. joulukuuta 450. Espanjan sarjamaalinsa Valenciaa vastaan. Hän pääsi samalla 643. Barcelona-maalillaan Pelén kanssa tasoihin suurimman maalimäärän yhdelle seuralle omaavalle sijalle. Hän ohitti Pelén muutaman päivän tehtyään Barcelona-uransa 644. maalin 3–0 voitossa Real Valladolidia vastaan. Hän oli pelannut tällöin 749 Barcelona-ottelua, mikä tarkoitti maalia jokaista 1,16 ottelua kohden. Messi voitti parhaan miesurheilijan Laureus-palkinnon vuonna 2020 yhdessä Lewis Hamiltonin kanssa.

Messi voitti Barcelonassa 34 mestaruutta, mikä on sen ennätys. Hän pelasi Barcelonan ykkösjoukkueessa kausina 2004–2022 kaikkiaan 520 Primera Divisiónin ottelua. Niissä hän teki 474 maalia ja antoi 216 maalisyöttöä. Mestarien liigassa pelaamissaan 149 ottelussa hän viimeisteli 120 ja syötti 41 maalia. Kaikki kilpailut mukaan lukien hän pelasi Barcelonassa kaikkien aikojen ennätyksen 778 ottelua, joissa hän teki seuran ylivoimaisesti suurimman yksittäisen pelaajan maalilukeman 672 kappaletta ja alusti niitä lisäksi 303.

### Paris Saint-Germain
Messi solmi sopimuksen Paris Saint-Germainin kanssa 11. elokuuta 2021. Kausipalkaksi ilmoitettiin 30 miljoonaa euroa nettona. Sopimus oli kaksivuotinen, minkä lisäksi siinä oli optio kolmannesta vuodesta. Messin pelinumeroksi tuli 30, ja viime vuosina käytetty pelinumero 10 oli käytössä Neymarilla.

#### Ensimmäinen sarjamestaruus ja seitsemäs Kultainen pallo (2021–2022)
Messi pelasi ensimmäisen ottelunsa Ranskan pääsarjassa Stade de Reimsiä vastaan 29. elokuuta, kun hänet vaihdettiin Neymarin tilalle kentälle 66. peliminuutilla. Messi debytoi Mestarien liigassa 15. syyskuuta Club Bruggea vastaan. Hän teki ensimmäisen maalinsa turnauksessa seuraavassa ottelussa parin viikon kuluttua Manchester Cityä vastaan. Ensimmäisen sarjamaalinsa hän teki 21. marraskuuta 3–1 voitossa Nantesia vastaan. Messi voitti seitsemännen Kultaisen pallonsa vuodelta 2021. Hän sai 613 pistettä, kun toiseksi tullut Robert Lewandowski sai 580 pistettä ja kolmannelle sijalle jäänyt Jorginho 460 pistettä.

PSG ilmoitti vuoden 2022 alussa, että Messillä on koronavirustartunta. Hän menetti sen vuoksi vuoden alusta kaksi sarjaottelua ja yhden Ranskan cupin ottelun. Hän palasi pelaamaan 23. tammikuuta voitokkaassa 4–0 sarjaottelussa Reimsiä vastaan. Mestarien liigassa joukkue putosi neljännesvälierissä Real Madridia vastaan, ja Messi teki viisi maalia pelaamissaan seitsemässä ottelussa. Joukkueen kannattajat kritisoivat tappion seurauksena sen pelaajia, mukaan lukien Messiä. Joukkueen valmentaja Mauricio Pochettino puolusti Messiä ja sanoi: ”Et voi puhua Messistä sillä tavalla. Se on kuin silloin, puhun Maradonasta. En puhu tavallisesta tallaajasta. Messi on samalla tasolla kuin Diego Maradona”. Hän lisäsi uskovansa Messin kykyihin ja selittävänsä heikkoa manestystä ”oppimisen vuodella”. Joukkue voitti lopulta sarjan ylivoimaisesti 86 pisteellään. Messi teki pelaamissaan 26 ottelussa kuusi maalia.

#### Toinen sarjamestaruus ja Ranskan supercupin voitto (2022–2023)
PSG:n kauden uudeksi päävalmentajaksi liittyi Christophe Galtier, ja joukkue voitti Ranskan supercupin 4–0 Nantesia vastaan. Messi teki ottelussa yhden maalin. Messi jäi myös ensi kertaa Kultaisen pallon ehdokkaiden ulkopuolelle vuoden 2005 jälkeen. Messi oli osana PSG:n tekemässä Ranskan sarjahistorian nopeimmassa, kahdeksan sekuntia kestäneessä maalissa elokuussa 2022 Lilleä vsataan. Hänet valittiin syyskuussa sarjan kuukauden pelaajaksi.

Messi teki 26. helmikuuta 2023 uransa 700. maalin 3–0 voitossa Marseillea vastaan. Messi antoi uransa 300. maalisyötön Kylian Mbappélle 2–1 voitossa Stadea vastaan. PSG voitti lopulta sarjan 85 pisteellään, joka oli yhden enemmän kuin toisena tulleella Lensillä. Messi teki pelaamissaan 32 ottelussa 16 maalia. Hänet valittiin lisäksi kauden parhaaksi ulkomaalaispelaajaksi. Hänet valittiin myös kauden tähdistöjoukkueeseen. Messi voitti toukokuussa 2023 toistamiseen vuoden miesurheilijan Laureus-palkinnon. Lisäksi hän kuului vuoden joukkueeksi valittuun Argentiinan maajoukkueeseen. Messistä tuli historian ensimmäinen pelaaja, joka voitti molemmat Laureus-palkinnot samana vuonna.

Mestarien liigassa PSG putosi jälleen neljännesvälierissä, tällä kertaa Bayern Münchenia vastaan. Messi teki seitsemässä ottelussa neljä maalia. Messi pelasi PSG:ssä yhteensä 75 ottelua, joissa teki 32 maalia ja antoi 35 maalisyöttöä.

### Inter Miami
Yhdysvaltain Major League Soccer -sarjassa pelaava Inter Miami ilmoitti heinäkuussa 2023 tehneensä sopimuksen Messin kanssa. Sopimuksen arvo oli noin 150 miljoonaa dollaria, mikä sisältää muun muassa 50–60 miljoonan dollarin vuosipalkan. Paluu Barcelonaan oli myös esillä, mutta se olisi ollut mahdotonta joukkueen talousvaikeuksien vuoksi. Messi sai tarjouksia myös toiselta eurooppalaisjoukkueelta, mutta ei suostunut pelaamaan siellä muulle kuin Barcelonalle. Saudi-Arabialainen Al-Hilal taas antoi Messistä isomman tarjouksen, mutta hän päätti liittyä Inter Miamiin muun muassa elämäntyylin ja joukkueen sponsorisopimusten vuoksi.

#### Leagues Cupin mestaruus (2023)

Messi teki Inter Miami -debyttiinsä Leagues Cupin ottelussa Cruz Azulia vastaan, jossa hän teki ottelun voittomaalin lisäajalla vapaapotkusta. Hän onnistui turnauksessa maalinteossa myös viidessä muussa ottelussa ennen voitokasta finaalia Nashvillea vastaan, jossa hän teki yhden maalin. Messi valittiin turnauksen parhaaksi pelaajaksi ja maalintekijäksi. Messi nimitettiin myös sarjan kauden tulokasehdokkaaksi.

Messi valittiin lokakuussa maailman parhaaksi pelaajaksi kahdeksannen kerran Erling Haalandia ja Kylian Mbappéa vastaan. Hän sai eniten ääniä kannattajilta ja maajoukkueiden kapteeneilta, mutta jäi toimittajien ja maajoukkuevalmentajien ääniltä selvästi Haalandin taakse. Hänet valittiin myös *[[Time Magazine]]n* vuoden urheilijaksi ensimmäisenä miespuolisena jalkapalloilijana. Hän jäi kuitenkin kolmen parhaan ulkopuolelle ensi kertaa vuoden 2012 jälkeen *[[The Guardian]]in* asiantuntijoiden valitsemien maailman sadan parhaan pelaajan listalla.

#### Historian ensimmäinen MLS Supporters’ Shield ja henkilökohtaisia ennätyksiä (2024)
Messi teki toukokuussa 2024 pelatussa ottelussa New York Red Bullsia vastaan kaksi ennätystä. Hän teki viisi maalisyöttöä yhdessä ottelussa, ja oli kuudessa maalissa mukana maalit ja syötöt mukaan laskettuina. Molemmat olivat MLS:n historian parhaat tulokset yhdessä ottelussa. Hän kertoi kesäkuussa uskovansa Inter Miamin olevan hänen ammattilaisuransa viimeinen joukkue.

Messi valittiin sarjan kuukauden parhaaksi pelaajaksi huhti- ja lokakuussa. Messistä tuli syyskuussa Philadelphia Unionia vastaan pelatussa ottelussa sarjan historian nopeimmin 15 maalia ja syöttöä tehnyt pelaaja. Hän saavutti ennätyksen 19 ottelun aikana, kun edellistä ennätystä piti nimissään Sebastian Giovinco 29 ottelun aikana. Joukkue voitti historian ensimmäisen MLS Supporters’ Shieldinsä lokakuussa 2024. Inter Miami putosi lopulta marraskuussa sarjan pudotuspelien ensimmäisellä kierroksella Atlanta Unitedia vastaan. Messi valittiin siitä huolimatta sarjan arvokkaimmaksi pelaajaksi, minkä lisäksi hänet valittiin tähdistöjoukkueeseen.

Messi jäi Cristiano Ronaldon kanssa syyskuussa 2024 ensimmäistä kertaa 21 vuoteen Kultaisen pallon ehdokkaiden ulkopuolelle. ESPN uutisoi lokakuussa Messin kehittäneen merkittävästi Inter Miamin taloudellista kasvua. Seuran liikevoitoksi arvioitiin tällöin noin 200 miljonaa dollaria, kun se oli ennen Messin tuloa ollut 50–60 miljoonaa dollaria.

#### Ensimmäinen MLS Cup (2025)
Messi sai heinäkuussa 2025 nimiinsä MLS-historiaa, kun hän teki kaksi maalia viidessä peräkkäisessä ottelussa. Kesällä pidetyissä seurajoukkueiden MM-kilpailuissa Messi onnistui kerran maalinteossa FC Porton verkkoon.

Inter Miami koki tappion vuoden 2025 Leagues Cupin loppuottelussa Seattle Soundersia vastaan. Messi pelasi turnauksessa neljä ottelua. Niissä hän teki kaksi maalia, joista molemmat välieräottelussa Orlando Cityn verkkoon. Lisäksi Messi antoi turnauksessa kaksi maalisyöttöä. Messistä tuli myöhemmin syyskuussa ensimmäinen pelaaja liigan historiassa, joka oli saanut vähintään 35 tehopistettä kahtena peräkkäisenä kautena. Messi teki 29 maalia MLS-runkosarjan kaudella 2025, ja hän voitti maalipörssin ensimmäisenä Inter Miamin pelaajana. Messi solmi lokakuussa Inter Miamin kanssa kolmivuotisen jatkosopimuksen.

Messistä tuli marraskuussa 2025 historian ensimmäinen pelaaja, joka on ollut yli 1&nbsp;300 maalissa mukana joko viimeistelijänä tai syöttäjänä. Messi voitti Inter Miamin kanssa kauden 2025 MLS Cupin, joka oli seuran historian ensimmäinen. Messi syötti kaksi maalia loppuottelussa Vancouver Whitecapsia vastaan, ja hänet valittiin turnauksen parhaaksi pelaajaksi.

## Maajoukkueura
### Nuorten MM-kilpailut (2004–2005)
Messille tarjottiin paikkaa myös Espanjan maajoukkueessa mutta hän valitsi Argentiinan. Hän teki nuorten maajoukkuedebyyttinsä 29. kesäkuuta 2004 ystävyysottelussa Paraguayta vastaan, ja hän teki ottelussa maalin Argentiinan voittaessa 8–0. Hän pelasi seuraavaksi 4. heinäkuuta Uruguayta vastaan, jossa teki kaksi maalia ja mukana rakentamassa kahta muuta Argentiinan voittaessa 4–1. Messi teki pelaamisellaan vaikutuksen joukkueen valmentajaan Hugo Tocalliin, joka valitsi hänet alle 20-vuotiaiden MM-kilpailuihin 2005. Turnauksen karsinnat alkoivat seuraavan vuoden tammikuussa. Messi oli joukkueen nuorin pelaaja, sillä hän oli vasta täyttänyt 17-vuotta, kun muut olivat 18–20-vuotiaita.

Karsintaottelut pelattiin Kolumbian Andeilla muutamassa kaupungissa. Kaupungit sijaitsivat hyvin korkealla merenpinnasta, ja argentiinalaispelaajilla oli vaikeuksia sopeutua ohueen ilmaan. Messi debytoi 12. tammikuuta Venezuelaa vastaan toisella puoliajalla korvaten Ezequiel Lavezziin. Hän teki ottelussa maalin, ja Argentiina voitti lopulta 3–0. Seuraavaksi Argentiina pelasi Boliviaa vastaan, jossa hän onnistui myös maalinteossa. Argentiinalaislehti *Época* piti yhtä niistä koko turnauksen hienoimmista. Kahden päivän kuluttua Argentiina pelasi Perua vastaan, ja Messi valittiin ensimmäistä kertaa avauskokoonpanoon. Viimeisessä ottelussa Brasiliaa vastaan hän laukoi Argentiinalle 2–1 voiton. Argentiina sijoittui Kolumbian ja Brasilian jälkeen karsintojen kolmanneksi, minkä vuoksi se karsiutui itse MM-turnaukseen. Messi teki karsinnoissa viisi maalia, joka oli toiseksi eniten kolumbialaisen Hugo Rodallegan jälkeen.

Nuorten turnausjoukkueen valmentajaksi vaihtui Francisco ”Pancho” Ferraro. Hän muutti joukkueen kokoonpanoa ennen turnausta, jolloin mukaan vaihdettiin muun muassa Sergio Agüero ja Fernando Gago. Argentiina aloitti pelaten 11. kesäkuuta Yhdysvaltoja vastaan, mutta Messi ei ollut kokoonpanossa ja Argentiina hävisi ottelun 1–0. Messi pääsi ensimmäistä kertaa turnauksen kokoonpanoon muutaman päivän kuluttua ottelussa Egyptiä vastaan, jossa hän teki ensimmäisen maalin ja auttoi Pablo Zabaletaa tekemään toisen maalin. Kolmannessa ottelussa Saksaa vastaan Messi antoi Neri Cardozolle maalisyötön, ja Argentiina selvitti tiensä kuudentoista parhaan joukkoon.

Argentiinan tie loppuottelua kohti alkoi ottelulla Kolumbiaa vastaan, joka oli Etelä-Amerikan karsintojen voittaja. Kolumbia johti ottelua ensimmäisellä puoliajalla, mutta Messi teki tasoitusmaalin toisella puoliajalla, ja Argentiinan ratkaisevan voittomaalin teki Julio Barroso. Neljännesvälierissä Espanjaa vastaan Messi teki yhden maalin ja syötti toisen. Semifinaalissa Brasiliaa vastaan Messi teki joukkueensa ensimmäisen maalin, ja Brasilia selvisi finaaliin Nigeriaa vastaan. Messi teki ottelussa kaksi maalia. Hän voitti sekä maalikuninkuuden kuudella maalillaan että parhaan pelaajan palkinnon.

### Liittyminen ammattilaisjoukkueeseen ja historiallinen MM-debyytti (2005–2007)
Messi debytoi ammattilaisjoukkueessa 17. elokuuta 2005 ystävyysottelussa Unkaria vastaan Puskás Arenalla Budapestissa. Vaihtopelaajana kentälle päässyt Messi sai vain 47 sekuntia myöhemmin suoran punaisen kortin iskettyään vastustajajoukkueen pelaajaa Vilmos Vanczákia kyynärpäällä kasvoihin. Messi valittiin Argentiinan joukkueeseen MM-kilpailuihin 2006.

Argentiina pelasi turnauksen C-lohkossa yhdessä Norsunluurannikon, Serbian ja Montenegron ja Alankomaiden kanssa. Valmentaja peluutti Messiä penkillä joukkueen ensimmäisessä 10. kesäkuuta 2006 pelatussa ottelussa Norsunluurannikkoa vastaan. Messi oli loukkaantunut lievästi harjoituksissa muutamaa päivää aiemmin, ja hänen pelaamisensa oli epävarmaa. Argentiina voitti ottelun lopulta 2–1. Messi vaihdettiin kentälle 16. kesäkuuuta ottelussa Serbia ja Montenegroa vastaan sen 74. peliminuutilla. Messistä tuli MM-debyyttinsä myötä nuorin turnauksessa pelannut argentiinalainen. Hän teki ottelussa maalin ja syötti toisen, kun Argentiina pääsi jatkoon. 

Argentiinan C-alkulohkon viimeinen ottelu Alankomaita vastaan päätyi maalittomaan tasapeliin, ja Messin saavutuksiksi ottelussa jäivät muutamat syötöt. Argentiina pelasi neljännesvälierissä Meksikoa vastaan, josta se selviytyi jatkoon. Messi oli merkittävässä osana toisen maalin teossa. Argentiina putosi kilpailusta lopulta puolivälierissä isäntämaa Saksaa vastaan, eikä Messiä peluutettu kentällä ollenkaan.

Messi teki Copa Américan 2007 lohko-otteluissa kolme maalia: yhden 4–1 voitossa Yhdysvaltoja vastaan, toisen 4–2 voitossa Kolumbiaa vastaan ja viimeisen 1–0 Paraguayta vastaan. Hän onnistui maalinteossa myös voitokkaassa neljännesvälieräottelussa Mesikoa vastaan ja niin ikään semifinaalissa Perua vastaan. Argentiina sai lopulta finaalitappion 3–0 Brasiliaa vastaan.

### Olympiakultaa ja nousu maajoukkueen kapteeniksi (2008–2011)
Messi valittiin mukaan Argentiinan joukkueeseen kesäolympialaisiin 2008. Barcelona ei ollut myöntänyt Messille lupaa osalluistua maajoukkueen otteluihin paria päivää ennen Messin tarkoituksellista matkustamista Tokioon muun olympiajoukkueen kanssa. Barcelona ehdotti Argentiinan liitolle vaihtoehtoa, jossa Messi voisi osallistua maaotteluihin Amerikan turnauksen ja Mestarien liigan karsinakierroksen ensimmäisen osaottelun jälkeen. Näin Messi oli jättänyt väliin kolme ensimmäistä olympialaisten karsintaottelua. Argentiinan liitto ei edes harkinnut tarjousta, mutta Fifan puheenjohtaja Joseph Blatter päätti myöhemmin, että kaikkien seurojen tulee päästää kaikki alle 23-vuotiaat pelaajat pelaamaan maajoukkueotteluita. LFP kiisti kuitenkin päätöksen vetoamalla juridisiin perusteisiin. Barcelonan puheenjohtaja kertoi vievänsä asian CAS:n käsiteltäväksi, mikäli päätös on Barcelonalle haitallinen. 

Lopulta Fifa kuitenkin ilmoitti, että kaikkien alle 23-vuotiaiden miespelaajien on päästettävä osallistumaan kesäolympialaisiin 2008. Barcelonan johto ei ollut kuitenkaan myötämielinen ratkaisuun, ja oli yhä sitä mieltä että CAS:n tulisi ratkaista asia. Messi matkusti Kiinaan olympiajoukkueensa mukana odottaessaan päätöstä. Messi sai kuitenkin lopulta jäädä Kiinaan, mutta vain tietyillä ehdoilla. Niistä ensimmäisen mukaan Argentiinan liiton oli otettava Messille huomattava vakuutus loukkaantumisen varalle. Toiseksi Messi tuli vapauttaa kaikista kauden ystävyysotteluista.

Argentiina aloitti olympialaiset Norsuuluurannikkoa vastaan, ja Messi teki ottelun ensimmäisen maalin 2–1 voitossa. Seuraavaksi joukkue kohtasi Australian, ja tasainen ottelu päättyi lopulta Argentiinan 1–0 voittoon. Argentiina karsiutui täten neljännesvälieristä. Argentiina kohtasi Serbian, ja Messi jätettiin penkille Argentiinan voittaessa 2–0. Argentiina sai lohkovoiton ja eteni seuraavakasi Alankomaita vastaan. Messi teki ottelussa maalin ja oli lisäksi mukana Ángel Di Marían toisessa. Argentiina voitti ottelun ja eteni semifinaaleihin Brasiliaa vastaan, jossa Agüero teki kolme maalia. Argentiina eteni finaaliin Nigeriaa vastaan, jonka se oli kohdannut alle 20-vuotiaiden MM-kilpailuissa 2005. Di María teki olympiakullan ratkaisseen maalin osittain Messin syötön toimesta. Kyseessä oli Argentiinan ensimmäinen arvokisamestaruus vuoden 1993 Copa Américan jälkeen.

Messi teki Etelä-Afrikassa pelattujen MM-kilpailujen 2010 karsinnoissa yhden maalin Venezuelaa vastaan. Argentiina eteni puolivälieriin, jossa se häivisi Saksalle 4–0. Seuraavan vuoden Copa Américassa Messi ei tehnyt yhtään maalia lukuun ottamatta hävityn Uruguay-puolivärierän rangaistuspotkukilpailua. Messistä tuli maajoukkueensa kapteeni elokuussa 2011. Hän teki maajoukkueuransa ensimmäisen hattutempun 3–1 Argentiinan voittoon päättyneessä ystävyysottelussa Sveitsiä vastaan 29. helmikuuta 2012.

### MM-kilpailujen paras pelaaja ja Copa Américan tappio (2013–2015)
Messi nousi kesällä 2013 Diego Maradonan maajoukkuemaalien ohi 35 maaliin johtaneella hattutempulla Guatemalaa vastaan. Edelle jäi 56 maalillaan Gabriel Batistuta. Argentiina eteni karsinnan voittajana Brasilian MM-kilpailuihin 2014. Messi oli loppuotteluun edenneen Argentiinan kantavia voimia. Loppuottelun Argentiina hävisi jatkoajalla Saksalle 0–1. Messi teki loppuottelussa yhden maalin ja kaikkiaan turnauksessa neljä maalia sekä antoi yhden syötön. Hänet palkittiin lopulta turnauksen parhaana pelaajana.

Copa Américassa 2015 Argentiina sai hopeaa hävittyään finaalin Chileä vastaan. Messi teki 4–1 päättyneessä rangaistuspotkukilpailussa Argentiinan ainoan maalin. Paraguay-välieräottelussa hän antoi kolme maalisyöttöä. Kolumbiaa vastaan hän taas teki rangaistuspotkukilpailussa maalin ja alkulohkon Paraguay-pelissä rangaistuspotkusta maalin. Kaikkiaan hän teki turnauksessa yhden maalin ja antoi kolme syöttöä. Messi oli ehdolla turnauksen parhaaksi pelaajaksi mutta kieltäytyi.

### Nousu maajoukkueen historian parhaaksi maalintekijäksi (2016–2019)
Copa Américassa 2016 Argentiina selvitti jälleen tiensä loppuotteluun ja vastassa oli edellisen vuoden tapaan Chile. Maalittoman varsinaisen peliajan ja jatkoajan jälkeen ottelu ratkottiin rangaistuspotkukilpailussa, jonka Chile voitti lukemin 4–2. Rangaistuspotkukilpailussa Messi epäonnistui omassa rangaistuspotkussaan. Messistä tuli Yhdysvaltoja vastaan pelatussa ottelussa maajoukkueensa kaikkien aikojen paras maalintekijä. Hän oli lisäksi antanut yhteensä 30 maalisyöttöä ja pelannut 113 ottelua. Finaalin jälkeen hän ilmoitti lopettavansa uransa maajoukkueessa. Hän sanoi runsas kuukausi myöhemmin pyörtäneensä päätöksensä ja jatkavansa edelleen maajoukkueuraansa.

Messi teki MM-karsintojen 2018 ensimmäisen maalinsa 23. maaliskuuta 2017 ottelussa Chileä vastaan. Hän teki 10. lokakuuta hattutempun Ecuadoria vastaan, ja Argentiina varmisti 3–1 tuloksellaan pääsyn MM-kilpailuihin. MM-kilpailuissa hän pelasi Argentiinan kaikki neljä ottelua ja teki maalin lohkopelissä Nigeriaa vastaan. Joukkue putosi lopulta neljännesvälierissä Ranskaa vastaan, ja Messi syötti ottelussa kaksi maalia. Messi seuraavan vuoden Copa Américasta pronssia ja teki yhden maalin.

### Ensimmäinen Copa Américan mestaruus (2021)
Messi osallistui Copa Américaan 2021, joka oli tarkoitus pelata jo edeltävänä vuonna mutta siirrettiin koronaviruksen vuoksi seuraavalle. Argentiina pelasi avausottelunsa 14. kesäkuuta Rio de Janeirossa Chileä vastaan, ja Messi teki yhden maalin. Messi teki seuraavaksi kaksi maalia A-lohkon eteläisen vyöhykkeen päätösottelussa Boliviaa vastaan. Argentiina voitti ottelun 4–1 ja sai lohkovoiton. Seuraavaksi Messi teki maalin Ecuadoria vastaan, mutta ei onnistunut erittäin tasaisessa ottelussa Kolumbiaa vastaan. Hän antoi joukkueensa ensimmäisen maalisyötön, mutta Kolumbian tasoituksen jälkeen ottelu eteni rangaistuspotkukilpailuun. Messi teki ensimmäisen maalin, ja Argentiina voitti lopulta 3–2 jatkaen loppuotteluun Brasiliaa vastaan, mikä kääntyi Argentiinan hyväksi. Argentiina voitti seuraavana vuonna myös Finalissima -kilpailun 3–0 Italiaa vastaan.

### MM-kultaa (2022)
Qatarin MM-kilpailuissa Messi teki maalin alkulohkopeleissä Saudi-Arabiaa vastaan, ja maali oli Messin seitsemäs yhteensä viidessä maailmanmestaruusturnauksessa. Hän teki ottelussa myös toisen maalin, joka hylättiin paitsiossa. Seuraavassa ottelussaan Meksikoa vastaan Messi teki yhden maalin ja syötti toisen. Hän teki maalit myös pudotuspeleissä Australiaa ja Alankomaita vastaan. Ratkaisevassa ottelussa Kroatiaa vastaan Messi teki yhden maalin ja oli tärkeässä roolissa toisessa.

Messi teki loppuottelussa Ranskaa vastaan kaksi maalia ja onnistui myös mestaruuden ratkaisseessa rangaistuspotkukilpailussa, mikä päättyi Argentiinan hyväksi 4–2. Messi valittiin turnauksen parhaaksi pelaajaksi. Seitsemän maalinsa myötä hän oli turnauksen maalipörssin toinen, ja hän antoi turnauksen aikana myös kymmenen maalisyöttöä. Hänestä tuli kaikissa pelaamissaan 26:ssa MM-ottelussaan tehdyillä 13 maalillaan Argentiinan historian paras MM-maalintekijä. 

Messi kertoi ennen finaalia sen jääneen maajoukkeuransa viimeiseksi otteluksi. Hän pyörsi kuitenkin jälleen päätöksensä, tällä kertaa maailmanmestaruuden vuoksi.

### Toinen Copa Américan mestaruus ja nousu kaikkien aikojen toiseksi parhaaksi maajoukkuemaalintekijäksi (2024–)
Copa Américassa 2024 Messi rikkoi kaikkien aikojen turnauksessa pelattujen otteluiden määrän. Copa América itsessään oli Messin seitsemäs. Argentiina voitti turnauksen finaalissa Kolumbiaa vastaan. Messi jätti finaalin kesken toisella puoliajalla loukkaantumisen takia. Messi teki turnauksessa yhden ja syötti yhden maalin. Hän teki turnauksessa myös 109. maajoukkuemaalinsa, minkä myötä hän ohitti iranilaisen Ali Daein ja päätyi näin kaikkien aikojen tilastoissa toiseksi Cristiano Ronaldon jälkeen.

Messi teki syyskuussa 2025 kaksi maalia Venezuelaa vastaan pelatussa MM-karsintaottelussa, josta tuli hänen uransa viimeinen MM-karsintaottelu kotimaansa stadioneilla.

## Huomautukset
 

## Lähteet
* *Messi: The Football Glory*. Leo Messi Foundation, 2010. . 
* 
* 
* 

### Viitteet